FI Euroopan unionin virallinen lehti CE 78/334

(2004/C 78 E/0352)

KIRJALLINEN KYSYMYS E-3901/03

esittäjä(t): Roberta Angelilli (UEN) komissiolle

(17. joulukuuta 2003)

Aihe: Komission puheenjohtajan Romano Prodin poliittinen toiminta Italiassa

Euroopan komission puheenjohtaja Romano Prodi julkaisi 12. marraskuuta 2003 pitkän kirjeen, jonka otsikkona oli ”Eurooppa: unelma, vaihtoehdot” ja lähetti sen Italian keskustan ja vasemmiston muodostamaan koalitioon kuuluville puolueille. Kirjeeseen sisältyi täysipainoinen ohjelmallinen manifesti, jossa käsitellään oikeusasioita, rauhaa, ympäristöasioita, talouskasvua, koulutusta, hyvinvointivaltiota ja maahanmuuttoa ja jossa ehdotetaan hankkeita, joita uudistusmielisten puolueiden pitäisi edistää voidakseen tarjota ratkaisuja Euroopan unionin tasolla.

Edellä mainittu kirje on siis kaikin puolin selvä vaalimanifesti tulevia Euroopan parlamentin vaaleja silmällä pitäen, kuten voidaan päätellä kirjeen tekstistä, joka sisältää erilaisia julistuksia, kuten ”voimme edistää voimakasta poliittista ohjelmaa” (asiakirjan 4 kohta), ”katsoessani Italiaa ja ajatellessani ensi keväänä järjestettäviä Euroopan parlamentin vaaleja olen ehdottanut kaikille uudistusmielisille samaan vaaliluetteloon liittymistä” (niin ikään 4 kohta) ja ”perustavanlaatuiset ajatukset ovat kuitenkin samat, kuin ne, jotka ovat Ulivon perustamisen taustalla” (5 kohta). Prodin kaikissa kysymyksissä esittämät argumentit perustuvat hänen kokemuksiinsa komission puheenjohtajana, ja hänen tarkoituksenaan näyttää olevan käyttää hänen asemansa suomaa arvovaltaa sen koalition vaalikampanjan tukemiseksi Italiassa, johon hän itse kuuluu. Kirje on herättänyt huolestuneisuutta Euroopan parlamentin jäsenten ja varsinkin PSE-ryhmään kuuluvien jäsenten keskuudessa, jotka kuuluvat niihin Italialaisiin puolueisiin, joille Prodi on osoittanut kirjeensä.

Voiko komissio ilmoittaa edellä esitetyt seikat huomioon ottaen,

1. pitäisikö sen mielestä Euroopan komission puheenjohtajan pysyä puoluepolitiikan yläpuolella, olla osallistumatta aktiivisesti kansallisten poliittisten teemojen käsittelyyn, olla ilmaisematta henkilökohtaisia näkemyksiään ja pysyä mahdollisimman kaukana maansa sisäisistä asioista;

2. kuuluuko komission puheenjohtajan tehtäviin osallistua jossakin jäsenvaltiossa käytävään poliittiseen keskusteluun Euroopan unioniin liittyvistä laajoista teemoista, vai voidaanko kyseisessä tapauksessa katsoa olevan kyse siitä, että Romano Prodi käyttää hyväkseen asemaa, joka hänellä on Euroopan unionin toimielimissä;

3. katsooko se, että Romano Prodin toiminta sopii yhteen EY:n perustamissopimuksen 213 artiklan kanssa, jossa todetaan, että ”komission jäsenet hoitavat tehtäväänsä täysin riippumattomina yhteisön yleisen edun mukaisesti” ja että ”tehtäväänsä hoitaessaan he eivät pyydä eivätkä ota ohjeita miltään hallitukselta tai muultakaan taholta”;

4. katsooko se, että koska Euroopan parlamentti on valinnut komission puheenjohtajan riippumatta parlamentin jäsenten poliittisista näkemyksistä, komission puheenjohtaja voi osallistua vaalikampanjaan jonkin poliittisen liikkeen pääehdokkaana, vai pitäisikö hänen erota tehtävistään, ennen kuin hän voi tehdä niin?

Romano Prodin komission puolesta antama vastaus

(30. tammikuuta 2004)

Komissio pyytää kunnianarvoisaa jäsentä tutustumaan vastaukseen, jonka komissio antoi Ribeiro e Castron esittämään kirjalliseen kysymykseen P-3492/03 (1).

(1) Katso sivu 292.